DAG UT & DAG INN

Idrett er noe svineri. Ja, jeg mener rett og slett at idretten er roten til alt ondt. Og ikke nok med det; nei, den ødelegger jo også mange hjem. Jeg sier som Per Inge Torkelsen: - Gi ungdommen en flaske brennevin før idretten tar dem.....!


Idrett er livsfarlig, og jeg tenker ikke bare på boksing og tyrefekting. Jeg tenker på alpin, skihopping, turning, bedriftsfotball, golf og mange fler.......

Alt er bare så uendelig tåpelig. Man, eller kanskje det bare er meg, fatter egentlig hvor meningsløst dette er. Tenk for eksempel på slalåm og utfor. Slalåm er den dummeste veien mellom to punkt etter min mening, og i utfor skal du bare fyke ned en bratt bakke i full fart; er det noen prestasjon da? Det er vel den letteste sak i verden å fomle seg ned en slik bakke; den er jo så bratt at det nesten er fritt fall! Det er jo bare å vippe seg utfor kanten og fyke nedover en skråning. Nei, det hadde vært mye mer spennende hvis det gjaldt å skli senest mulig, eller hvis du skulle renne oppover!   Jeg spør: - Går det ikke ann å finne noe mer hårreisende spennende enn denne idrettsgrenen? Kanskje 100-meter sprint i nedover bakke iført kjeledress!?


Man kan vel også utføre denne neste idretten iført en kjeledress, men særlig praktisk? Neppe. Jeg tenker nå på skihopping. Er det noe? De raser ned en kjempebratt bakke og rett utenfor en kant. Det er klart de flyger langt da; nei, det imponerer ikke meg at de fyker 100-200 meter gjennom den tynne luften her oppe i Norge! Det hadde imponert mye mer om de hadde føket fire-fem meter; det er vanskelig det. Og når de lander ser det ut som om de undergår en promilletest på E16 hvor det er om og gjøre å balansere med en fot fremme og en bak. Dessuten heter det jo "ski" hopp. Det er jo skiene som skal hoppe; det er jo de  som er glatte under og det er de  som renner i full fart nedover. Så hva i granskogen skal vi med disse folkene oppå? Det er nemlig det som  er farlig...  Jeg spør igjen: -Det er vel ikke umulig å skifte ut denne idretten med noe mer tilskuer-trekkende som kanskje plastikkposehopping eller akebrettflyging i 10-meters bakke?


Vi beveger oss noe vekk fra skibakkene og akebrettflygingen og tar en titt på noen flere bisarre og underlige idretter. Ta for eksempel boksing. Her går to halvveis hjernevaskede mannfolk og sirkulerer rundt i en evig ring, som to umodne, hissige okser og denger av gårde på hverandre så blodet spruter. Og er det ikke riktig at de setninger som kommer ut av fengselsfuglen Mike Tysons kjeft under intervjuer på TV og radio er imponerende bra velformulert og godt gjennomtenkt? Ødelagt av idretten. Og igjen: - Denne idrettsgrenen kunne vel man uten store problemer bytte ut med noe mer publikumsvennlig som kanskje skyggeboksing, der det er om og gjøre å slå flest mulig ganger på et minutt?


Skygger, ja. Det er vel ikke så lett å få øye på de når man befinner seg innendørs i en hall med verken vinduer eller sol. Jeg tenker nå på turning. Riktignok kan disse atletene vri både armer og bein i alle retninger, men et festlig liv utenom de mørke hallene er det vel et fåtall som har. De trener fra de er spedbarn av og er opplært til å ikke tenke på annet. Et liv som høns i bur; aldri sett solen, innestengt i mørke haller med en anstrengt og dyster stemning. Nei, dette er vel heller ikke sunt for kropp og sjel. Nok en gang: - Hadde det ikke vært mye mer spennende og gøyalt for tilskuerene hvis det gjaldt å utføre øvelsen på dårligst mulig måte? Ja, da hadde nok idretten blitt betraktelig artigere og mer interessant.


Denne neste idetten er det vel bare svenskene og kineserene som synes er særlig interessant. Ja, og dette er vel også den idretten som svenskene kan konstatere at de er bedre enn oss nordmenn i ; i allefall en liten stund før vi har erobret og blitt best i den idretten også, nemlig bordtennis. Ja, som vi vet er ikke svenskene de som har oppfunnet kruttet på denne jord, og det kom vel heller ikke som noen bombe at å stå på hver sin side et grønt, firkantet bord og knuse til en uskyldig liten ball som det skulle vært deres verste fiende, var en idrett svenskene kunne hevde seg i. Denne idretten er egentlig en av de mest fascinerende av dem alle, fordi man kan knapt se ballen. Men for de som virkelig interesserer seg for denne idretten, ville det ikke vært mye bedre hvis man kunne bruke en golfball? Da ville det i allefall være muligheter å se hva som foregår...

Og for nest siste gang: - Kunne man ikke heller bare slutte å spille med ball; da hadde jo ingen gått rundt og surmult etter tap, for da kunne man selvsagt ha bestemt utfallet av kampen selv. Et annet alternativ er at man kunne rett og slett bare kutte ut hele idretten; det ville jo vært en fenomenal glede for alle kinesere...


Hvis man kuttet ut denne idretten, ville vel mange amerikanske mannfolk stått og hulket i sine mors armer i flere uker. Golf, ja. Golf er jo også en tankevekkende idiotisk idrettsgren. Man kan jo knapt kalle det en idrett; de fleste spillerne er beskjedne femti kilo overvektig, og når de klasker  til den stakkars runde kulen, golfballen altså, flyger knappene vegg imellom og buksen utvider seg minst 15 cm i livet. Og tenk på tilskuerne da. Jeg skal vedde på at femti prosent av dem har livsvarige nakkeskader etter å ha kikket så mange ganger opp i luften etter den dumme ballen. Men enda dummere er det å tenke på at pengesummen til vinneren av en stor turnering tilsvarer omtrent en normal, gjennomsnittlig årslønn for en nordmann. Og til slutt: - Hvorfor golf? Man kan vel heller holde seg til det fantastisk populære spillet crocket. Da slipper i allefall disse "golferne" å bevege seg halvparten så mye! Og jeg er sikker på at TV - stasjoner verden rundt hadde stått i kø for å sende direkte crocket midt i beste sendetid; da ville det blitt skyhøye seertall og rekorder overalt ville blitt slått.......


Jeg har tenkt mye på idrett i det siste. Jeg har tenkt så mye på idrett at jeg blir helt forvirret i hodet mitt. Jeg klarer liksom ikke å forstå vitsen med det hele. Og bedre blir det ikke når radio og fjernsyn sender idrett hver bidige dag, når BA har reservert egne seks sider med idrett som omtrent fyller hele avisen, og BT er likedan. Og fjernsynet bytter sikkert ut Dagsrevyen med verdensmester-

skapet i curling direktesendt fra Kisjinov i Moldovia om noen år. Ja, det er helt spinnvilt. TV2 og NRK sender mellom 1200-1500 timer idrett i året til sammen, og du kan nok multiplisere det med to hvis det oppstår ett eller annet VM eller OL et sted. Tilbake til disse avisene. Er det ikke litt oppsiktsvekkende at hvis det i løpet av helgen skulle bryte ut en tredje verdenskrig, ville denne nyheten knapt fått en spalte nederst på side 19 i BA eller BT?  Det er tross alt viktigere med Brann og Fyllingen. Og tenk deg at hvis arkeologer om to tusen år skulle finne et eksemplar av nåtidens aviser, da ville de tro at i 1995 levde vi av å springe rundt en liten ball og at dette var det eneste vi var interessert i.


Ja, det er vel ikke særlig rart at noen er litt interessert i fotball og diverse idretter, for mediaen påvirker jo et hvert menneske på denne jord til å like det og drive med det. Tenk på hvordan hverdagen hadde blitt hvis idretten tok slutt. Tenk på hvordan helgene hadde blitt uten idrett. Folk hadde jo vært i ekstase; fritidsproblem- ene hadde tatt en overraskende brå vending. En velsignelse med andre ord.  Husker du fotball-VM i USA i fjor? Jeg skal vedde på at man kan telle på en en hånd hvor mange mennesker i Norge som virkelig var nedfor etter landslagets tap mot Italia. Eller motsatt: Sannsynligvis drev folk i dette landet med helt andre og mer spennende aktiviteter enn å sitte foran en boks og høre på Arne Scheie kommentere fotballkamp under VM'et. Ja, så uinteressert er det norske folk i de så kalte "Drillos" og resten av idrettsverden............

                             

